Hardi Tiidus

Hardi Tiidus (8. november 1918 Tallinn – 21. märts 1999 Tallinn) oli eesti teleajakirjanik, ajaloolane ja tõlkija.

Ta lõpetas aastal 1937 Gustav Adolfi Gümnaasiumi. Ta õppis aastatel 1937–1941 Tallinna Tehnikaülikoolis ehitusosakonnas ja kuulus korporatsiooni Tehnola. 

Teisest maailmasõjast võttis 1941. aastal ta osa Punaarmee 8. armee staabi juures olnud I üksikus side-telegraafiroodus Oranienburgi platsdarmil ja 1942. aastast Eesti Laskurkorpuse koosseisus, olles 7. Eesti Laskurdiviisi 23. Suvorovi ordeniga suurtükipolgu 1. divisjoni ülema asetäitja poliitalal.

Ilukirjanduse tõlkimisega alustas Tiidus 1940. aastate lõpul, kokku tõlkis enam kui poolsada raamatut. Aastal 1952 lõpetas ta ajaloolasena Tartu Riikliku Ülikooli. 

Ta töötas 1948.–1950. aastal Eesti Raadios ja 1950.–1955. aastal Eesti Riiklikus Kirjastuses. Aastatel 1956–1978 töötas Tiidus Eesti Televisioonis, kus ta oli mitme toimetuse peatoimetaja. Lisaks juhtis Hardi Tiidus telesaateid, sealhulgas 135 osalist telesarja "Vana hõbe", mille kaudu oli antiikajaloo propageerija. Ta oli telemälumängusarjade "Trips-traps-trull", "Viis viie vastu", "Viimane langeb välja", "Parem pääseb edasi", "Kes keda?" jt žürii liige. Tiidus osales aastatel 1966–1970 Soome-Eesti telemälumängudes "Naapurivisa". Ta kuulus aastaid Eesti Raadio "Mnemoturniiri" Tarkade klubisse ning osales saates üle 800 korra. Ta oli oodatud külaline kõikvõimalikel mälumängudel või kultuuriüritustel. 

Enda sõnul suutis Hardi Tiidus vestelda kaheksas keeles, lugeda ja aru saada veel umbes sama paljudes keeltes. Tiidus komponeeris ka laule nagu omal ajal tuntud "Hõbedane sõlg" ja "Sünnipäevalaul", lisaks oli ta sadade kupleede esitaja.

2000. aastal valmis temast dokumentaalfilm "Tere, kallis inimene!", mille režissööriks oli Mati Talvik. Koolinoortele korraldatakse Hardi Tiiduse nimelisi mälumänge "Uus Hõbe". Eesti individuaalsetel mälumängu meistrivõistlustel antakse välja auhinda Kuldne Hardi.

Hardi Tiidus on maetud Tallinna Metsakalmistule, kolleeg Valdo Pandi naabrusse.

Isiklikku
Hargi Tiiduse isa oli August Eduard Tiitus. Tal oli kaks õde Vaike Tiitus ja Valve Märtson. Abikaasad olid Klaudia Tiidus (Lobin) (1917–1996) ja Salme Akel (1926–2010). Viimasest abielust Margi Tiidusega (1942–2013) sündis tal tütar Maria Tiidus (1981).

Teoseid
1995 "Tere, Inimene" (koos Olev Remsuga). Meelejahutaja raamatukogu nr 6(28), Meelejahutaja AS
1997 "Vana hõbe. Lugusid Vana-Kreekast ja Vana-Roomast". Ilo. ISBN 9985571398

Tõlgitud raamatuid
Howard Fast. "Viimne piir". Eesti Riiklik Kirjastus 1951
Heinrich Mann. "Kuningas Henri IV noorus" (värsside tõlge). Eesti Riiklik Kirjastus. 1961 
Mark Twain. "Võhikud võõrsil", Eesti Riiklik Kirjastus. 1963
Mark Twain. "Kirjad Maa pealt", Eesti Raamat. 1966
Irwin Shaw. "Noored lõvid", Eesti Raamat. 1969
Lion Feuchtwanger. "Rebased viinamäel", Eesti Raamat. 1973
Edith Hamilton. "Antiikmütoloogia". Eesti Raamat. 1975
Robert Graves. "Jumal Claudius ja tema naine Messalina". Eesti Raamat. 1978
 Robert Graves. "Mina, Claudius", Eesti Raamat. 1978

Osalemine filmides
Külmale maale, telemängufilm 1965, filmi toimetaja
Mis juhtus Andres Lapeteusega?, mängufilm 1966, Sammelselg
Keskpäevane praam, mängufilm 1967, mees bussis
Must habe tahab teada, muusikafilm 1967, filmi toimetaja
Mehed ei nuta, telemängufilm 1968, jahikapten
Varastati Vana Toomas, mängufilm 1970, rahulik numismaatik
Kolme katku vahel, telemängufilm 1970, raehärra
Noor pensionär, telemängufilm 1972, kohtu eesistuja
Minu naine sai vanaemaks, telemängufilm 1976, mees tänavalt
Sensatsioon, muusikaline film 1986, turuline

Tunnustus
1945 – Isamaasõja II järgu orden
1978 – Eesti NSV teeneline kultuuritegelane
1993 – huumoripreemia Meie Mats

Viited

Kirjandus
Olev Remsu. "Legendaarne mälumängur Hardi" (järjejutt). Postimees, 28. oktoober – 10. november 1995
Eesti kirjanike leksikon. Eesti Raamat, Tallinn 2000, lk 595, artikli autor Eerik Teder
Toivo Tootsen. "Vana Hõbe. Hardi Tiidus ja inimesed tema ümber". Maagiline Ruum. Tallinn 2013, 320 lk; ISBN 9789949940219

Välislingid
Maailmapilt. Hardi Tiidus. arhiiv.err.ee 1998.
"Hardi Tiidus 8. XI 1918 - 21. III 1999", Sirp, 26. märts 1999, lk 20
Hardi Tiiduse menüü: 50 grammi viina ja 6 sigaretti. Õhtuleht, 21. veebruar 2000
Hardi Tiidus, Ristik 2006
Vanad noored papad
Milliseid elutarkusi õpetas Hardi Tiidus tütrele Mariale? Õhtuleht, 8.11.2008.

Eesti tõlkijad
Eesti teleajakirjanikud
Gustav Adolfi Gümnaasiumi vilistlased
Korporatsioon Tehnola liikmed
Tartu Ülikooli ajaloo-keeleteaduskonna vilistlased
8. Eesti Laskurkorpuse koosseis
Eesti NSV teenelised kultuuritegelased
Metsakalmistule maetud
Sündinud 1918
Surnud 1999